Pentru CSM Bucureşti blestemul continuă în EHF Champions League. “Tigroaicele” au fost eliminate, din nou, pentru a cincea oară consecutiv, în sferturile de finală ale competiţiei, pierzând clar şi returul cu Metz, scor 29-23, după ce franţuzoaicele au câştigat şi la Bucureşti, 27-24.
După ce au a fost ratat din nou obiectivul, la CSM Bucureşti vor fi mari mişcări de trupe în această vară. Pleacă tot contingentul francez de la echipă, campioanele mondiale Laura Glauser, Grace Zaadi şi Laura Flippes vor părăsi echipa.
Marie Davidsen şi Ştefania Stoica vor schimba şi ele echipa în această vară. În schimb, CSM Bucureşti le-a transferat pe Daciana Hosu, Gabriela Moreschi, Emma Friis, Inge Smits şi Alina Grisjeels.
Cum arată lotul CSM-ului în stagiunea viitoare:
CSM Bucureşti conduce detaşat în clasamentul din Liga Florilor şi este aproape de al doilea titlu consecutiv în campionat. Deşi s-au impus şi în Cupa României, ratarea obiectivului în Champions League poate duce şi la schimbarea antrenorului.
În luna decembrie, conducerea echipei i-a dat un ultimatum lui Adi Vasile, iar dacă CSM Bucureşti nu ar fi reuşit calificarea în Final Four, contractul cu tehnicianul ar urma să fie reziliat:
“Consiliul de administrație al CSM București a decis să îi acorde întreg sprijinul antrenorului Adrian Vasile, însă cu un obiectiv simplu și clar, pe care cu toții îl dorim realizat: calificarea în Final Four-ul de la Budapesta!
Ratarea acestui obiectiv va însemna automat întreruperea colaborării, la finalul acestui sezon competițional. Până atunci Adrian Vasile este antrenorul CSM București și avem încredere că toate obiectivele stagionale vor fi îndeplinite!”, se arată în comunicat.
Adi Vasile mai are contract până în 2025 cu CSM Bucureşti, iar dacă va fi demis, are o clauză prin care va încasa şase salarii compensatorii. Cu alte cuvinte, clubul trebuie să îi achite despăgubiri de 60.000 de euro.
Un factor important în viitorul echipei CSM Bucureşti îl au şi alegerile locale din luna iunie. Fiind un club susţinut în proporţie uriaşă de autorităţile locale, CSM Bucureşti depinde de cine va fi primar şi cum vor fi ocupate locurile din Consiliul Municipal.